དར་ཧྲུག་གི་གཤམ་དུ་བ་དན་གྲུ་བཞི་ཆེན་པོ་ཞིག་ཡོད།དེ་ནི་དར་ལྕོག་གི་ནང་དོན་ཧྲིལ་པོ་མཚོན་བྱའི་གལ་ཆེའི་གྲུབ་ཆ་ཡིན།བ་དན་ལ་ཚོན་སྣ་སྔོན་པོ་དང་།དཀར་པོ།དམར་པོ།སེར་པོ།ལྗང་གུ་བཅས་ཚོན་མདོག་ལྔ་ཡོད།ཚོན་ལྔ་པོ་དེས་བོད་ཀྱི་སྐར་རྩིས་ལས་ཐོན་པའི་མི་སོ་སོའི་སྐྱེས་ལོའི་ལོ་ཁམས་ལྕགས་དང་།ཤིང་།མེ།ས།ཆུ་བཅས་ཁམས་ལྔ་མཚོན་གྱི་ཡོད།དར་ལྕོག་སྟེང་དུ་བ་དན་གྱི་་ཚོས་གཞི་རིགས་ལྔ་པོ་དེའི་ཁོངས་གང་རུང་ཡོང་སྲིད་ཀྱང་དར་ལྕོག་བ་དན་གྱི་ཚོས་གཞི་གཏན་འཁེལ་བའི་གཞི་བཅོལ་ས་ཁྱིམ་ཚང་ཞིག་གམ་ཡང་ན་སྒོ་ར་ཞིག་ནང་ཚང་མས་གུས་བཀུར་བྱེད་པའི་རྒན་རབས་ག་གེ་མོ་དེའི་སྐྱེས་ལོའི་ལོ་ཁམས་གཞིར་བཞག་བ་དན་གྱི་ཚོས་གཞི་གཏན་ལ་ཕབ་ཀྱི་ཡོད།རྒས་པོའི་སྐྱེས་ལོའི་ལོ་ཁམས་ལྕགས་ཡིན་ན་བ་དན་གྱི་ཚོན་མདོག་དཀར་པོར་གཏན་འཁེལ་བ་དང་།ས་ཡིན་ན་བ་དན་ཚོན་མདོག་སེར་པོ།ཤིང་ཡིན་ན་བ་དན་ཚོས་མདོག་ལྗང་གུམེ་ཡིན་ན་བ་དན་ཚོས་མདོག་དམར་པོ།ཆུ་ཡིན་ན་བ་དན་ཚོས་མདོག་ལྗང་གུ་བཅས་སོ།ཁྱིམ་ཚང་གི་ཕ་རྒན་ནམ་སྒོ་རའི་ནང་གུས་བཀུར་འོས་པའི་རྒན་རབས་ཞིག་གི་སྐྱེ་ལོའི་ལོ་ཁམས་ཀྱིས་དར་ལྕོག་གི་བ་དན་ཚོན་མདོག་གཏན་འཁེལ་བྱས་ཏེ་ལོ་གསར་གྱི་དུས་སུ་བྱེད་སྒོ་གཟབ་རྒྱས་སྤེལ་བ་དང་སྦྲགས་ཁང་པའི་ཡང་སྟེང་དུ་འཛུགས་པའི་སྲོལ་བཟང་དེ་ནས་ལོ་གསར་པའི་ནང་ཚང་མ་ཚེ་རིང་ནད་མེད་ཡོང་པའི་རེ་སྨོན་མཚོན་པའི་དོན་བསྟན་པ་དང་།ཤུགས་སུ་བོད་མི་རིགས་ཀྱིས་རྒན་རབས་ལ་གུས་བཀུར་ཞུ་བའི་ཡ་རབས་སྤྱོད་བཟང་མཚོན་པ་ཡིན།གལ་ཏེ་ང་ཚོས་ལྟ་ཞིབ་ཞིབ་ཚགས་བྱས་ན་བ་དན་གྱི་མཐའ་ཆགས་སུ་བ་དན་གྱི་ཚོན་མདོག་དང་མི་འདྲ་བའི་རས་འཛར་ཞིག་གིས་མཐའ་འགྲིལ་བཏང་ནས་ཡོད་པ་མཐོང་ཐུབ།དེ་ནི་བ་དན་ལ་མཛེས་རྒྱན་སྤྲས་པ་ཞིག་གཏན་ནས་མ་ཡིན་པར་དོན་སྙིང་གཞན་ཞིག་ལྡན་འདུགབ་དན་དང་མཐའ་འགྲིལ་རས་འཛར་ཚོན་མདོག་སྒྲིག་སྦྱོར་བྱེད་སྟངས་བོད་ཀྱི་སྐར་རྩིས་ལས་ཉི་འཛིན་ནམ་ཟླ་འཛིན་གྱི་རིག་པའི་སྐོར་མ་བུ་དགྲ་གྲོགས་ཀྱི་གནས་ལུགས་གཞིར་བཟུང་གཏན་འཁེལ་བྱེད་ཀྱི་ཡོད།གལ་ཏེ་བ་དན་གྱི་ཚོན་མདོག་ལྗང་གུ་ཡིན་ན་མཐའ་འགྲིལ་རས་འཛར་དེའི་མཚོན་མདོག་ལྗང་གུ་ཡིན་དགོས་པ་མེ་གྲོགས་ཤིང་ཡིན་པ།བ་དན་ཚོས་མདོག་སེར་པོ་ཡིན་ན་མཐའ་འགྲིལ་ཚོས་མདོག་དམར་པོ་ཡིན་དགོས་པ་ས་གྲོགས་མེ་ཡིན་པ།བ་དན་ཚོས་མདོག་དཀར་པོ་ཡིན་ན་མཐའ་འགྲིལ་ཚོན་མདོག་སེར་པོ་ཡིན་དགོས་པ་ལྕགས་གྲོགས་ས་ཡིན་པ།བ་དན་ཚོན་མདོག་སྔོན་པོ་ཡིན་ན་མཐའ་འགྲིལ་ཚོན་མདོག་དཀར་པོ་ཡིན་དགོས་པ་ཆུ་གྲོགས་ལྕགས་ཡིན་པ་བཅས་སོ།གོང་དུ་གླེང་བའི་དར་ལྕོག་གི་དར་ཧྲུག་དང་བ་དན་ཚོན་མདོག་ཁོ་ནའི་ཐོག་ནས་མཚོན་ཚུལ་ནང་དོན་ཕུན་སུམ་ཚོགས་པ་ཞིག་བསྟན་གྱི་ཡོད།ང་ཚོས་དེའི་ཐོག་ནས་ཤེས་རྟོགས་བྱུང་བར་དར་ལྕོག་ནི་མི་རྣམས་ཀྱི་ཐུན་མོང་མ་ཡིན་པའི་ཡིད་ཀྱི་འདུན་པའི་མཚོན་བྱེད་ཞིག་དང་།དེ་བཟོ་འཚེམས་བྱེད་སྐབས་གཞུང་ལུགས་ངེས་གཏན་ཞིག་གི་མཛུབ་ཁྲིད་འོག་འགྲོ་ལུགས་ལྟར་རེ་བ་ནན་པོ་བཅོལ་ནས་གཉེར་དགོས་པའི་བྱ་བ་ཞིག་ཡིན་པ་དང་དེ་ཡང་དད་སེམས་དང་འདུན་པ་གཉིས་ལྡན་ལས་གྲུབ་པ་ཞིག་ཀྱང་རེད་ཅེས་བཤད་ཆོགདེ་ལྟར་ཡིན་ཡང་ང་ཚོས་རྒྱུན་དུ་མཐོང་རྒྱུ་ཡོད་པའི་དར་ལྕོག་ཡོད་དོ་ཅོག་གོང་ཞུས་ཀྱི་གཏན་ལ་ཕབ་ཟིན་པའི་འགྲོ་ལུགས་དང་མཐུན་པ་ཤ་སྟག་མ་ཡིན་པར་གོ་རིམ་དང་ཚོན་སྣ་སྒྲིག་སྦྱོར་བྱེད་སྟངས་ཕྱིན་ཅི་ལོག་པའི་སྣང་ཚུལ་ཡང་མཐོང་རྒྱུ་མེད་པ་མ་ཡིན།ནོར་འཛོལ་དེ་རིགས་ཐོན་སྲིད་པ་ཡིན་འདུགགང་ཡིནཞེ་ན་དར་ལྕོག་སློང་ཚུལ་ནི་དམངས་ཁྲོད་དུ་དར་བའི་ཡུལ་གོམས་གཤིས་ལུགས་ཞིག་ཡིན་པ་དང་།དེ་ནི་ཡུན་རིང་གི་ལོ་རྒྱུས་འཕེལ་རྒྱས་དུས་རིམ་ནང་རིམ་བཞིན་ཁྱབ་གདལ་བྱུང་བ་ཡིན་པ་ལས་དེ་ལ་དམིགས་སུ་བཀར་ནས་སྦྱོང་བརྡར་ནན་པོ་སྤྲད་དེ་བྱུང་བའི་བྱ་བ་ཞིག་མ་ཡིན།དེར་བརྟེན་བཟོ་འཚེམས་ཐོག་ནོར་འཛོལ་ཕྲན་བུ་ཐོན་སྲིད་ཀྱང་དེས་དྭངས་གཙང་ལྷད་མེད་པའི་ཡིད་ཀྱི་དད་འདུན་མཚོན་རྒྱུར་བསྲེས་བསླད་སྤུ་ཙམ་གཏོང་མི་སྲིད།